0287.xml
ادائگیوں کا تنازع شدت اختیار کر گیا،ویسٹ انڈین کرکٹ ٹیم بقیہ دورہ بھارت سے دستبردار، کالی آندھی آخری ون ڈے،ٹی ٹونٹی اور ٹیسٹ سیریز کھیلے بغیر وطن لوٹ جائے گی
ممبئی ۔ 17اکتوبر (اے پی پی) ویسٹ انڈین کرکٹ ٹیم بورڈ اور ویسٹ انڈیز پلیئرز ایسوسی ایشن کے ساتھ ادائگیوں کے ڈھانچے کے حوالے سے جاری تنازع کے باعث دورہ بھارت سے دستبردار ہو گئی۔ کالی آندھی کی ٹیم چوتھا میچ کھیلنے کے بعد آخری ون ڈے، واحد ٹی ٹونٹی اور تین ٹیسٹ میچوں پر مشتمل سیریز کھیلے بغیر واپس وطن لوٹ جائے گی۔ کرکٹ کنٹرول بورڈ آف انڈیا (بی سی سی آئی) کے سیکرٹری سنجے پٹیل نے اس بات کی تصدیق کرتے ہوئے کہا ہے کہ ویسٹ انڈین ٹیم کے مینجر رچی رچرڈسن نے جمعہ کی صبح ہمیں اس فیصلے کے بارے آگاہ کر دیا تھا کہ چوتھا ون ڈے ٹیم کا آخری میچ ہو گا اور اس میچ کے بعد ٹیم بقیہ سیریز چھوڑ کر وطن لوٹ جائے گی، بی سی سی آئی نے کالی آندھی کے متبادل ٹیم کی تلاش شروع کر دی ہے اور سری لنکن ٹیم سیریز کھیلنے کیلئے فیورٹ ہے۔ انہوں نے کہا کہ ویسٹ انڈیم ٹیم کا بقیہ دورے سے دستبردار ہونے پر بے حد مایوسی ہوئی، بدقسمتی سے ویسٹ انڈین کرکٹ بورڈ کھلاڑیوں کے ساتھ اندرونی تنازعات حل کرنے میں ناکام رہا جس کی وجہ سے نوبت یہاں تک پہنچی۔ کالی آندھی کی ٹیم ادائیگوں کے ڈھانچے کے حوالے سے پہلے ون ڈے سے ہی ویپا کے خلاف احتجاج کر رہی ہے اور کھلاڑیوں نے بازو پر کالی پٹیاں باندھ کر دوسرا ون ڈے کھیلا تھا، واضح رہے کہ ٹیم کپتان ڈیوائن براوو نے ون ڈے سیریز سے قبل ہی سیریز سے دستبردار ہونے کی دھمکی دے دی تھی۔
APP
17.10.14
0287p.xml
معاوضوں کا تنازع‘ ویسٹ انڈین کرکٹ ٹیم دورہ بھارت ادھورا چھوڑ دے گی
لندن (بی بی سی رپورٹ)بھارت کے دورے پر آئی ویسٹ انڈیز کرکٹ ٹیم اور بورڈ کے درمیان معاوضوں کے تنازع کے بعد پیدا ہونے والے صورتِ حال کے بعد ویسٹ انڈیز کی ٹیم دورہ ادھورا چھوڑ کر واپس چلی جائے گی۔ ویسٹ انڈیز کی کرکٹ ٹیم دھرم شالہ میں کھیلے جا رہے چوتھے ایک روزہ میچ کے بعد اپنا دورہ ختم کر کے واپس جا رہی ہے۔یہ دورہ ویسٹ انڈیز بورڈ اور کھلاڑیوں کے درمیان معاوضوں کے تنازع کی وجہ سے ختم کیا جا رہا ہے۔بھارتی کرکٹ بورڈ بی سی سی آئی نے ایک بیان میں کہا ہے کہ ویسٹ انڈیز کرکٹ بورڈ نے انہیں مطلع کیا ہے کہ ویسٹ انڈیز بورڈ اور کھلاڑیوں کے درمیان جاری تنازع کے بعد وہ بھارت کا دورہ ختم کر رہے ہیں۔ویسٹ انڈیز بورڈ نے کا کہنا ہے کہ ان کے کھلاڑی فوری طور پر واپس جا رہے ہیں۔خیال رہے کہ بھارت کے دورے کے دوران ویسٹ انڈیز کرکٹ بورڈ اور کھلاڑیوں کے درمیان کنٹریکٹ کے تنازع کے حوالے سے خبریں گردش کرتی رہی ہیں۔کوچی میں کھیلے جانے والے پہلے ایک روزہ میچ سے قبل بھی یہ افواہ تھی کہ ویسٹ انڈیز کی ٹیم بورڈ کے ساتھ اختلافات کی وجہ سے نہیں میچ نہیں کھیلنا چاہتی۔ویسٹ انڈیز کی کرکٹ ٹیم نے دور? بھارت کے دوران پانچ ایک روزہ میچ، ایک ٹی ٹوئنٹی اور تین ٹیسٹ میچ کھیلنے تھے۔بھارت اور ویسٹ انڈیز کے درمیان اب تک دو ایک روزہ میچ کھیلے گئے ہیں اور وشاکھاپٹنم میں کھیلا جانے والا تیسرا ایک روزہ میچ طوفان کی وجہ سے منسوخ ہو گیا تھا۔
nawa-e-waqt
18.10.14